บลจ.ไทยพาณิชย์ โชว์ผลงานกองอสังหาฯจ่ายปันผล 8 กองรวด มูลค่ากว่า 2.4 พันลบ.
บลจ.ไทยพาณิชย์ โชว์ผลงานกองอสังหาฯ-โครงสร้างพื้นฐาน จ่ายปันผล 8 กองรวด มูลค่ากว่า 2.4 พันลบ. เตรียมจ่าย 23 ส.ค.นี้
15 ส.ค. 2559

นายสมิทธ์ พนมยงค์ ประธานเจ้าหน้าที่บริหาร บริษัทหลักทรัพย์จัดการกองทุน ไทยพาณิชย์ จำกัด หรือ บลจ.ไทยพาณิชย์ เปิดเผยว่า สถานการณ์ภาพรวมการลงทุนในปัจจุบันที่อัตราผลตอบแทนตราสารหนี้ หรือดอกเบี้ยอยู่ในอัตราที่ต่ำ และตลาดหุ้นมีความผันผวนอย่างมาก การลงทุนในกองทุนรวมอสังหาริมทรัพย์ โครงสร้างพื้นฐานฯ มีความน่าสนใจเพื่อเป็นทางเลือกในการบริหารพอร์ตการลงทุนได้เป็นอย่างดี
สำหรับกองทุนรวมอสังหาริมทรัพย์และกองทุนรวมโครงสร้างพื้นฐานโทรคมนาคม ภายใต้การบริหารของ บลจ.ไทยพาณิชย์ ในไตรมาสที่ 2 สำหรับผลดำเนินงานระหว่างวันที่ 1 เมษายน- 30 มิถุนายน 2559 ยังคงสามารถจ่ายเงินปันผลได้อย่างต่อเนื่อง โดยเตรียมที่จะจ่ายให้กับผู้ถือหน่วยลงทุนพร้อมกันจำนวน 8 กองทุน ในวันที่ 23 สิงหาคม 2559 นี้ รวมมูลค่าทั้งสิ้นกว่า 2,461 ล้านบาท
ทั้งนี้ ทรัพย์สินของกองทุนอสังหาฯ จะประกอบด้วย อาคารสำนักงาน ซึ่งตั้งอยู่บนแนวเส้นทางรถไฟฟ้า BTS ในพื้นที่ศูนย์กลางธุรกิจ (CBD) บริเวณสี่แยกราชประสงค์ ถนนสุขุมวิท รวมถึงเส้นทางคมนาคมการค้าที่สำคัญ เช่น ถนนบางนา-ตราด จำนวน 3 กองทุน ได้แก่ กองทุนรวมสิทธิการเช่าอสังหาริมทรัพย์ CPN คอมเมอร์เชียล โกรท (CPNCG) ที่ลงทุนในอาคารสำนักงาน ดิ ออฟฟิศเศส แอท เซ็นทรัลเวิลด์ จะจ่ายปันผลในอัตรา 0.2209 บาทต่อหน่วย ซึ่งที่ผ่านมาได้จ่ายเงินปันผลไปแล้วทั้งสิ้นในอัตรา 2.8990 บาทต่อหน่วย (นับตั้งแต่วันที่จ่ายปันผลครั้งแรก 14 ก.พ. 2556)
กองทุนรวมสิทธิการเช่าอสังหาริมทรัพย์ไพร์มออฟฟิศ (POPF) ที่ลงทุนในอาคารสมัชชาวานิช 2 อาคารเพลินจิต เซ็นเตอร์ และอาคารบางนา ทาวเวอร์ จะจ่ายเงินปันผลในอัตรา 0.2565 บาทต่อหน่วย ที่ผ่านมาได้จ่ายเงินปันผลไปแล้วทั้งสิ้นในอัตรา 5.1015 บาทต่อหน่วย (นับตั้งแต่วันที่จ่ายปันผลครั้งแรก 7 ก.ย. 2554)และกองทุนรวมอสังหาริมทรัพย์แสนสิริ ไพร์มออฟฟิศ (SIRIP) ลงทุนกรรมสิทธิ์ในโครงการอาคารสิริภิญโญ จะจ่ายเงินปันผลในอัตรา 0.1450 บาทต่อหน่วย ซึ่งที่ผ่านมาได้จ่ายเงินปันผลไปแล้ว 1.2036 บาทต่อหน่วย (นับตั้งแต่วันที่จ่ายปันผลครั้งแรก 28 ส.ค.2557)
กองทุนอสังหาฯ ประเภทศูนย์การค้า จำนวน 1 กองทุน คือ กองทุนรวมสิทธิการเช่าอสังหาริมทรัพย์ CPN รีเทล โกรท (CPNRF) ซึ่งลงทุนในโครงการศูนย์การค้าเซ็นทรัลพลาซา 4 ทำเล คือ พระราม 2 พระราม 3 ปิ่นเกล้า และ เชียงใหม่ แอร์พอร์ต จะจ่ายปันผลในอัตรา 0.2710 บาทต่อหน่วย โดยที่ผ่านมาได้จ่ายเงินปันผลไปแล้ว 10.670 8 บาทต่อหน่วย (นับตั้งแต่วันที่จ่ายเงินปันผลครั้งแรก 6 มี.ค.2549)
กองทุนอสังหาฯ ประเภทคอมมิวนิตี้มอลล์ จำนวน 1 กองทุน คือ กองทุนรวมสิทธิการเช่าอสังหาริมทรัพย์คริสตัล รีเทล โกรท (CRYSTAL) ที่ลงทุนในโครงการเดอะ คริสตัล (The Crystal) และโครงการคริสตัล ดีไซน์ เซ็นเตอร์ (CDC) จะจ่ายปันผลในอัตรา 0.1930 บาทต่อหน่วย โดยที่ผ่านมาได้จ่ายเงินปันผลไปแล้วทั้งสิ้นในอัตรา2.1379 บาทต่อหน่วย (นับตั้งแต่วันที่จ่ายปันผลครั้งแรก 15 พ.ย. 2556)
ขณะที่กองทุนอสังหาฯ ประเภทโรงงานและคลังสินค้า มีจำนวน 2 กองทุน ได้แก่ กองทุนรวมสิทธิการเช่าอสังหาริมทรัพย์ไทคอน อินดัสเทรียล โกรท (TGROWTH)จะจ่ายปันผลในอัตรา 0.2005 บาทต่อหน่วย โดยที่ผ่านมาได้จ่ายเงินปันผลไปแล้วทั้งสิ้นในอัตรา 2.0145 บาทต่อหน่วย (นับตั้งแต่วันที่จ่ายปันผลครั้งแรก 22 พ.ค.2557) และกองทุนรวมอสังหาริมทรัพย์ปิ่นทอง อินดัสเตรียล ปาร์ค (PPF) จะจ่ายปันผลในอัตรา 0.2000 บาทต่อหน่วย ซึ่งที่ผ่านมาได้ประกาศจ่ายเงินปันผลไปแล้วทั้งสิ้นในอัตรา 1.4611 บาทต่อหน่วย (นับตั้งแต่วันที่จ่ายปันผลครั้งแรก 24 พ.ย. 2557)
และกองทุนรวมโครงสร้างพื้นฐานโทรคมนาคม 1 กองทุน คือ กองทุนรวมโครงสร้างพื้นฐานโทรคมนาคม ดิจิทัล (DIF) จะจ่ายปันผลในอัตรา 0.2390 บาทต่อหน่วย ที่ผ่านมาได้จ่ายเงินปันผลไปแล้วทั้งสิ้นในอัตรา 2.1224 บาทต่อหน่วย (นับตั้งแต่วันที่จ่ายปันผลครั้งแรกเมื่อวันที่ 22 พ.ค. 2557)